OBH 6827/1998.
Az állampolgári jogok országgyűlési biztosa általános helyettesének jelentése
Előadó: Dr. Gáspárné dr. Pere Katalin

Az eljárás megindulása:

A panaszos fivére megbízásából személyesen járt el az Országgyűlési Biztosok Hivatala Panaszirodáján. Előadta, hogy fivére nyugdíjából a Nyugdíjfolyósító Igazgatóság tévesen levont 9.522 forintot. Annak ellenére, hogy az Igazgatóság elismerte tévedését, a visszautalásról nem intézkedett.

Érintett alkotmányos jogok:

Szociális biztonsághoz való jog [Alkotmány 70/E. § (2) bekezdés]

Megállapított tényállás:

A panaszos 746-25525-4 törzsszámon folyósított nyugellátásából a Nyugdíjfolyósító Igazgatóság 1998. november 1-től havi 4.761 forint levonást teljesített az 5.V.236/96/4. számú önálló bírósági végrehajtói letiltása. A panaszos jelezte, hogy tartozása nincs. A letiltási rendelvényen törzsszám, név, születési adatok (év, hó, nap) szerepeltek, melyek megegyeztek a nyugdíjas adataival. Lakcíme azonban eltérő volt, melyet a Nyugdíjfolyósító Igazgatóság azzal az indokkal nem vizsgált, mert a nyugdíj folyósítási cím lehet eltérő a bejelentett lakcímtől.

A Nyugdíjfolyósító Igazgatóság a panaszos jelzésére felvette a kapcsolatot a letiltást kiadó bírósági végrehajtóval és egyidejűleg a levonást megszüntette. A levont 9.522 forint, valamint annak kamata 446 forint, a panaszosnak visszautalásra került.

A vizsgálat eredményeként megállapítást nyert, hogy az Alkotmány 13. § (1) bekezdésében deklarált tulajdonhoz való joggal, valamint az Alkotmány 70/E. § (1)-(2) bekezdésében védett szociális biztonsághoz való joggal összefüggésben visszásságot okoz, ha a Nyugdíjfolyósító Igazgatóság a nyugellátásból jogtalan levonást eszközöl.

A Nyugdíjfolyósító Igazgatóság vezetője az ellenőrzés szigorításával intézkedett a hasonló esetek elkerülése érdekében. Mivel a Nyugdíjfolyósító Igazgatóság a tévedést saját hatáskörében még a vizsgálat megkezdését megelőzően korrigálta, a jogtalanul levont összeget annak kamataival a panaszosnak visszautalta, az állampolgári jogok országgyűlési biztosa általános helyettese a vizsgálatot lezártnak tekinti.

Budapest, 1999. április 22.

Dr. Polt Péter